AARHUS: Onsdag blev det slået fast, at Bruuns Bro ikke skal fornyes for at skabe plads til en elektrificering af banen. I stedet skal BaneDanmark sænke sporene under broen.

Dermed kan arbejdet med et cykelparkeringhus med plads til 2.000 cykler ved Bruuns Bro og Hall Sti nu gå i gang.

- Jeg har nu bedt om, at arbejdet med det store cykelparkeringshus går i gang, så vi kan få løst de massive problemer, vi har med cykelparkering ved Aarhus H. Det bliver til gavn for både cyklister og andre trafikanter, der lider under forholdene i området i dag, siger rådmand for Teknik og Miljø, Kristian Würtz.

P-huset for cykler ved Bruuns Bro bliver finansieret af stat og kommune i fællesskab. Nogle af pengene kommer blandt andet fra statens cykelpulje.

I 2014 afsatte byrådet 24,7 millioner kroner til etablering af cykelparkeringshuset. Ifølge den oprindelige plan, skulle cykelparkeringen have været klar ultimo 2017. Men da Banedanmark i efteråret 2016 meddelte, at Bruuns Bro muligvis skulle fornyes i forbindelse med den kommende elektrificering af togdriften i Danmark, satte det samtidig kommunens planer om en cykelparkering i bero, indtil der kom en afklaring på de endelige planer for hele området.

Kristian Würtz vil nu bede forvaltningen om at genoptage projektet, så der snarest kan meldes en tidsramme ud for projekt.